‘লেডি অফ দ্য লেক’ স্টিমার জেটি ছুঁয়ে দাঁড়াল, এই স্টিমারটি ১৮৭৭ খ্রিস্টাব্দে এই লেকের বুকে প্রথম ভেসেছিল। স্টিমারে চড়ে বসলাম, ঘুরে ঘুরে চারপাশের অপরূপ দৃশ্য এবং পাহাড় ও লেকের সখ্য ক্যামেরাবন্দি করতে লাগলাম। পাহাড়ের রং কোথাও সোনালি, কোথাও সবুজ। সুদৃশ্য হোটেল, পাহাড়ের সবুজ ঢালে সাদা কালো ভেড়ার পাল দেখা যাচ্ছে। আমাদের হাতে সময় কম। তাই লেকের শেষ প্রান্ত ‘পলিব্রিজ’ না গিয়ে কিছুটা আগে ‘হাও টাউন’-এ নেমে পড়লাম। জায়গাটা এতটাই সবুজ যে অন্য রং চোখে পড়ছে না। লেকের পাড়ে বেশ গুছিয়ে ছিপ ফেলে বসে আছেন অনেকে। জলে পা ডোবালাম, ভীষণ ঠাণ্ডা! এখানেও ভেড়ার মতো যে প্রাণীগুলি ঘাস খাচ্ছে, জানলাম এদের নাম ‘আলপাকা’। এদের গা থেকে অনেক বেশি পশম পাওয়া যায়। কিছুটা বেড়িয়ে জেটিতে ফিরলাম। এক সাহেব পরপর তিনটে স্যামন মাছ ছিপে গেঁথে তুললেন। ইতিমধ্যে স্টিমার আসে গেছে। এর নাম ‘রেভন’। এখানকার এক প্রজাতির পাখির নাম ‘রেভন’। একই দৃশ্য দেখতে দেখতে ‘গ্লেন রাইডিং’-এ ফিরলাম।